Ikas-egoera

Ikas-egoera hezkuntzari lotutako ingurune batean egiten den baliabide eta jarduera didaktiko antolatuen bidez egiten den ekimen pedagogikoa da. Ikas-egoera batek argudiaketa kurrikular bat du, eta helburua lortzeko azken xede bat. Argudiaketa kurrikularrak konpetentzia espezifikoak aipatu behar ditu, hau da, ikas-egoera egiten lortuko diren konpetentzien zerrenda bat, ebaluazio irizpideak, eta zeintzuk diren lortuko diren oinarrizko jakintzak. Oinarrizko jakintza horietako bakoitzak jarduera espezifiko bat lotuta du. 

Ikas-egoera batek gida didaktiko bat du, abiapuntu bat eta azken ekoizpen bat marrazten dutena, eta bien arteko jarduera multzoa, izan daitezkeenak gelako azalpenak, ikasleek euren kabuz egin beharreko lanak, bisitak edo ariketa zehatzak. Jarduera horiek ebaluatzeko errubrika bat erabili beharko da.

Konpetentziak edo gaitasunak eskuratzea eraginkorra izan dadin, ikas-egoerek testuinguruan ondo egokituak egon behar dute, eta ikasleen esperientziak eta errealitatea ulertzeko dituzten moduak errespetatu behar dituzte. Egoera horiek ikasleen ikaskuntza-esperientziak zehazten eta ebaluatzen dituzte, eta gero eta konplexuagoak diren atazez osatuta egon behar dute, haien maila psiko-ebolutiboaren arabera, eta ataza horiek ebazteak ikaskuntza berriak eraikitzea ekarri behar du. Horien bidez, ikasleei aukera eman nahi zaie beren ikaskuntzak konektatzeko eta eguneroko bizimodutik hurbil dauden testuinguruetan aplikatzeko, eta, hala, beren ikaskuntzarekiko konpromisoa erraztu nahi zaie. Horrela planteatuta, ikas-egoerek, Ikaskuntzarako Diseinu Unibertsalaren printzipioekin bat etorriz, bizitza osoan ikasten ikasteko eta ikaskuntzarako oinarriak ezartzeko aukera ematen dute, ikasleen premietara, ezaugarrietara eta ikaskuntza-erritmo desberdinetara egokitzen diren prozesu pedagogiko malgu eta irisgarriak sustatuz.

 Erreferentziak 

 Ikus, gainera 
 Atari:Hezkuntza/Wikikasi, Wikimedia darabilten ikas-egoeren biltegia.

 Kanpo estekak 

Kategoria:Hezkuntza
Kategoria:Pedagogia
Kategoria:Didaktika